Bekende Vrystaatse wildteler vas oor renosterhorings | Netwerk24
Deur Alet van der Walt 11 Oktober 2018 14:18
Die teler Martin le Roux (41) en Jacques Malan (55) is op 20 September op Standerton in Mpumalanga in hegtenis geneem. Le Roux is van Winburg in die Vrystaat en Malan van Klerksdorp in Noordwes.
Martin le Roux van Winburg word aangekla vir die besit van renosterhorings.Foto: Facebook
Hulle het op 3 Oktober in die hof op Standerton verskyn.
Volgens inligting het die twee na bewering as agente vir die eienaar van die renosterhorings opgetree.
Die horings is by Kasselman Security Services in Standerton geberg. Le Roux en Malan wou glo die horings aan ’n “koper” verkoop toe hulle in hegtenis geneem is.
Martin le Roux en Jacques Malan wou na bewering hierdie renosterhorings verkoop.Foto: verskaf
Dit blyk dat die “koper” van Chinese afkoms deur die Valke as lokvink gebruik is.
Die mans is in hegtenis geneem in die plek waar Kasselman die horings geberg het. Dié maatskappy lewer veiligheidsdienste asook ’n diens van veilige bewaring aan kliënte.
Dit is nie bekend aan wie die horings behoort nie en of dit wettig geberg was nie.
Die Valke, die polisie in Benoni se honde-eenheid en amptenare van natuurbewaring het saam aan die optrede deelgeneem.
Die polisie het ook op ’n ongelisensieerde .38 Special-rewolwer beslag gelê.
Die mans is elk op borgtog van R30 000 vrygelaat en moet weer op 29 November in die hof verskyn. Hulle moes hul paspoorte inhandig.
Meer oor: Mpumalanga | Standerton | Inhegtenisname | Renosterhorings